પીપાજી મહારાજમાંથી ભગત પીપા બનવાની આ સફર ઘણી લાંબી હતી. સાધનાના પથ પર અગ્રસર થવા અને દુન્યવી તકલીફો અને પીડાઓની ઝલક મેળવવા રામાનંદ સ્વામીએ તેમને હરીદ્વાર થી દ્વારકાની યાત્રાએ મોકલ્યા. એ સાથે તેમણે પીપાજી અને સીતાદેવીને એવી શીખ પણ આપી કે માર્ગમાં ક્યાંય ઓળખ ન આપવી, અભ્યાગત તરીકે જ આખી યાત્રા કરવી અને સાથે કાંઈ દ્રવ્ય ન રાખવું. આવી યાત્રાઓમાં દ્રષ્ટિ એવી રહેતી કે માન અપમાન ભોગવતાં, દુઃખ પીડા અને તકલીફોમાંથી પસાર થતાં અહં ધોવાય અને પ્રભુપ્રાપ્તિનો સંકલ્પ વધુ દ્રઢ બને, આત્મખોજનો માર્ગ વધુ સ્પષ્ટ બને.